
МОТИВИ 
за направеното предложение за промени в Наредба № 8 за условията и реда за определяне на български превозвачи за осъществяване на дейности по превоз на пътници и товари по силата на международен договор

В Наредба № 8 за условията и реда за определяне на български превозвачи за осъществяване на дейности по превоз на пътници и товари по силата на международен договор (обн., ДВ, бр. 55 от 2001 г., изм. и доп., бр. 82 от 2003 г., изм., бр. 26 от 2006 г., изм. и доп., бр. 98 от 2009 г., бр. 66 от 2010 г., изм., бр. 71 от 2011 г., бр. 7 от 2013 г., доп., бр. 51 от 19.06.2018 г.) е регламентирана процедурата за избор на превозвач от българска страна за осъществяване на дейности по превоз на пътници и товари в съответствие със Споразумението между Министерството на транспорта на Република България и Министерство на транспорта на Румъния за превоз на моторни превозни средства и пътници с кораби между граничните пунктове в българо-румънския участък на р. Дунав от 1998 г. В съответствие с цитираното двустранно споразумение, превозите между граничните пунктове, разположени на територията на българо-румънския участък на р. Дунав, се осъществяват по корабни линии, обявени за открити от Смесената експертна българо-румънска комисия, създадена по силата на чл. 8 от същото споразумение. Административната процедура стартира при наличие на подадено в Смесената експертна българо-румънска комисия заявление за откриване на корабна линия и обхваща няколко етапа, като за да бъде взето от Смесената комисия решение за откриване на корабна линия, трябва да бъдат вече определени превозвачите от всяка страна. Наредба № 8 е българският национален нормативен акт, уреждащ избора на превозвач по корабна линия от българска страна, като в него е предвиден и конкретен срок за започване на дейността от избрания корабен превозвач. Започването на тази дейност от избрания от българската страна корабен превозвач обаче често е свързано и с изчакване на изпълнението на румънските национални процедури за откриване на линията. Поради това е извършен анализ от служители на Министерството на транспорта и съобщенията и на Изпълнителна агенция „Морска администрация“ на разпоредбите на Наредба № 8, в резултат на което се предлагат промени в текстове, свързани със сроковете за започване на икономическата дейност, така че началната им дата да се привърже към датата на откриване на корабната линия, определена от Смесената експертна българо-румънска комисия (т.е. след като и румънската страна е в готовност за откриване на линията). 
Във връзка с изложеното по-горе се предлагат следните промени:

1. В чл. 4а, ал. 1 да се създаде изречение второ: „Срокът започва да тече от датата на откриване на корабната линия, определена от Смесената експертна българо-румънска комисия“ – по този начин ще се постигне обвързаност на срока за започване на дейността по корабна линия с датата на откриване на корабната линия.
2. В чл. 9 думите „за откриване на корабна линия“ да се заменят със „за започване на процедура за откриване на корабна линия“ – с предложената промяна се пояснява кога започва процедурата за избор на превозвач от българска страна по Наредба № 8, а именно след стартиране на процедура за откриване на корабна линия от Смесената експертна българо-румънска комисия.
3. В чл. 13, т. 1, б. „г“ се предлага думите „в 3-месечен срок след приключване на конкурсната процедура с влязло в сила решение на изпълнителния директор на Изпълнителна агенция „Морска администрация“ за избор на превозвач“ да се заменят с „в 3-месечен срок от датата на откриване на корабната линия, определена от Смесената експертна българо-румънска комисия“ – с предлаганата промяна се цели отново постигне на обвързаност на срока за започване на дейността по корабна линия с датата на откриване на корабната линия.
4. С преходна разпоредба е уредено новият режим да се прилага и за заварените към датата на влизане в сила на наредбата случаи, като така се постига равнопоставеност и пропорционалност.
С проекта на нормативен акт не се въвеждат норми на правото на Европейския съюз, поради което не е изготвяна и не се прилага таблицата за съответствие с правото на Европейския съюз.
Не са необходими финансови и други средства за прилагането на новата уредба, а приемането на наредбата не оказва въздействие и върху държавния бюджет.
На основание чл. 26, ал. 2-4 от Закона за нормативните актове проектът на наредба, заедно с мотивите за направените предложения, е публикуван за обществено обсъждане на страницата на Министерството на транспорта и съобщенията и на Портала за обществени консултации на Министерски съвет. На заинтересованите лица е предоставена възможност да се запознаят с проекта на наредба и мотивите за направените предложения и да представят писмени предложения или становища в 14-дневен срок от публикуването им. Решението за определяне на по-кратък срок за обществено обсъждане на проекта на акт е взето в съответствие с изискванията на чл. 26, ал. 4, изречение второ от Закона за нормативните актове и във връзка с необходимостта да се запазят правата на избраните от българска страна превозвачи и да се осигури защита на интересите им за осъществяване на икономическа дейност. Резултатите от проведеното обществено обсъждане са отразени в приложената към този доклад справка.

